Srednja škola Pregrada

Dentalni tehničar

Pismo učenicima i roditeljima koji žele upisati program dentalni tehničar

Poštovani i dragi učenici,

ako vam predstoji upis u prvi razred srednje škole i ako želite postati dentalni tehničar, namjera ovog pisma je vama i vašim roditeljima približiti vrijednosti ovog programa koji možete upisati u našoj školi.

Radi se o programu kojim ćete steći zanimanje, ali i mogućnost polaganja državne mature i tako nastavka obrazovanja. Kroz velik broj općih i strukovnih predmeta usvojiti ćete stručna znanja i vještine koje su nužne za kompetentan ulazak u svijet rada, ali i dobru pripremu za studiranje.

Usvojit ćete znanja i vještine potrebne za samostalnu izradu fiksnih i mobilnih protetskih nadomjestaka, naučit ćete rukovati različitim zubotehničkim instrumentima i aparatima, upoznat ćete vrste, sastav i svojstva gradivnih i pomoćnih dentalnih materijala, razvit ćete smisao za estetiku i usvojiti vještine timskog rada.

Treba naglasiti kako se radi o zanimanju koje zahtijeva stalnu nadogradnju znanja jer ga prati velika i brza modernizacija.

Dentalni tehničar radi u dentalnim laboratorijima pri stomatološkim poliklinikama i domovima zdravlja. A, ono što je njegova posebna vrijednost, svakako je njegova velika mogućnost samozapošljavanja.

Stoga, odlučite li se za to zanimanje, Srednja škola Pregrada pružit će vam obrazovanje koje se ostvaruje u prijateljskoj i poticajnoj atmosferi uz vježbe koje se odvijaju u školi u vrhunski opremljenom dentalnom laboratoriju.

Kako bi navedeno ostvarila, Srednja škola Pregrada svoj cjelokupan rad temelji na vrijednostima pozitivne školske klime, a što u praksi znači da su učenici, roditelji i škola stvarni partneri na putu razvoja samopouzdanog, slobodnog, empatičnog, komunikativnog i kritičnog mladog čovjeka.

U školi se uči kako učiti i svaki učenik dobiva potrebnu pažnju. Svi oni znaju da su im profesori u svakom trenutku spremni pomoći i dati im podršku u različitim životnim situacijama. Temeljem tako stvorenih odnosa, s mnogim učenicima kontakt se održava i godinama nakon što su završili svoje obrazovanje, a njih više od 20-ak danas u našoj školi i radi.

Generaciju dentalnih tehničara 2020./21. vodit će nastavnica vježbi strukovnih predmeta Katarina Hrestak, a za suradnju i s učenicima i roditeljima otvoreni su svi profesori, stručna služba, ravnateljica, ali i svi drugi djelatnici škole.

I na kraju, poštovani roditelji,

želimo da znate kako će vaša djeca u školi biti uvažavana kao vama (i nama) najvažnija i najznačajnija te da se veselimo susretu. Naš je zajednički cilj da oni budu uspješni i sretni mladi ljudi.

Vaša Srednja škola Pregrada

Temelji naše škole:

* prijateljsko ozračje
* brižni i podržavajući nastavnici i razrednici
* izvannastavne aktivnosti koje potiču kreativnost, razvijanje talenata i interesa
* dodatna nastava kojom se učenici pripremaju za ispite Državne mature i polaganje Njemačke jezične diplome (DSD)
* izleti i terenska nastava kojom se njeguje učenje u stvarnim životnim situacijama, stječu nova iskustva i omogućuje povezivanje učenika izvan škole
* roditelji su partneri u zajedničkom cilju pripreme mlade osobe za svijet odraslih
* mogućnost smještaja u modernom učeničkom domu
* sudjelovanje u brojnim projektima (škola Europska točka darovitosti, Škola koja promiče zdravlje, Eko škola, Erazmus i dr.).